**ATV-rapport: Grønland har brug for et teknologisk uddannelsesløft**

 **Akademiet for de Tekniske Videnskaber peger i en ny rapport på, at Grønland i dag står svagt på uddannelsesområdet. Der er behov for et løft i de tekniske og naturvidenskabelige uddannelser, hvis grønlænderne skal få glæde af en fremtidig mineindustri.**

Akademiet for de Tekniske Videnskaber (ATV) har netop offentliggjort rapporten ”Teknisk uddannelses- og kompetenceopbygning til råstofudvinding i Grønland”.

I rapporten fremsætter ATV anbefalinger på syv hovedområder. Kernen i anbefalingerne er, at Grønland i dag står svagt på uddannelsesområdet, og at grønlænderne derfor kun får meget begrænset gavn af at udvikle landets mineindustri, fordi de ikke har kvalifikationerne til at besætte de attraktive jobs. Den udvikling bør vendes gennem en massiv satsning på uddannelses- og kompetenceopbygning, især inden for de tekniske fagområder. Rapporten peger blandt andet på:

* At Grønland har behov for et kraftigt kompetence- og uddannelsesløft på det tekniske område, sådan at mineindustrien og følgeerhverv i højere grad kan bemandes af grønlænderne selv med brug af færre eksperter fra udlandet.
* At uddannelsestiltag indenfor råstofindustrien bør komplementeres af kompetenceopbygning inden for erhvervslivet og de offentlige myndigheder.
* At der bør etableres offentligt-private partnerskaber (OPP) for at drive teknologi- og uddannelsesudviklingen samt til at udvikle infrastruktur inden for energiforsyning og transport – energiselskabet DONG Energy kan være en model for et sådant OPP.

Rapporten fastslår, at udviklingen af landets mineindustri bør ske på en samfundsmæssig, økonomisk og miljømæssig forsvarlig måde ud fra en overordnet strategi. Derfor bør etableringen af offentligt-private partnerskaber (OPP) være en del af løsningen.

Udvikling af mineindustrien vil have en omfattende positiv indvirkning på grønlandsk økonomi, da der kan forventes jobskabelse i en række følgeerhverv, ikke mindst inden for servicesektoren.

**Om ATV**ATV er en uafhængig, medlemsdrevet tænketank. Akademiet arbejder for, at Danmark bliver en af verdens fem førende Science and Engineering-regioner – til gavn for fremtidige generationer. For at gøre dette mål til virkelighed gennemfører ATV aktiviteter, der skaber konkret værdi for virksomheder og samfundet – blandt andet ved at lade medlemmerne gå forrest i at implementere anbefalinger fra projekterne. ATV arbejder non-profit og baserer projekterne på medlemmernes frivillige arbejde.

**Yderligere oplysninger**

* Michael Havbro Faber, formand for arbejdsgruppen bag ATV-rapporten, professor og institutdirektør på DTU Byg, telefon 51 53 76 77
* Dorthe Brander Pedersen, chefkonsulent, ATV, telefon 51 20 68 80
* Rapporten kan downloades fra [ATV’s hjemmeside her](http://www.atv.dk/category/12-rapporter?download=425)